Source: http://scripta.kotus.fi/visk/sisallys.php?p=113
Timestamp: 2020-07-02 13:11:14+00:00
Document Index: 20081001

Matched Legal Cases: ['§ 113', '§ 113', '§ 46', '§ 59', '§ 24', '§ 110', '§ 37']

VISK - § 113 Vartalonvaihtelu imperfektin i:n edellä
SISÄLLYS > SANAT > Taivutus > Verbintaivutus > Tempukset ja modukset > Tempukset > Imperfektin i:n aiheuttamat vartalonvaihtelut > § 113 Vartalonvaihtelu imperfektin i:n edellä
Imperfektin tunnus i aiheuttaa vartalonloppuista äännevaihtelua muissa paitsi pyöreään vokaaliin päättyvissä vartaloissa. Lisäksi imperfektin i:n aiheuttamaa variaatiota on passiivin tunnuksessa.
Imperfektin i:n aiheuttama vartalonvaihtelu on samankaltaista kuin monikon i:n aiheuttama vaihtelu nomineissa: pitkän vokaalin sijalla on lyhyt vokaali, ja lyhyt vokaali voi puuttua tai edustua toisena (» asetelma 59; tarkemmin » § 46 – 47, 51 – 52). Lisäksi vartalonloppuisen t:n sijalla voi olla s, ja supistumaverbeissä koko si-yhtymän voi tulkita imperfektin tunnukseksi: hyppä=s=i (» § 59).
Asetelma 59: Imperfektin tunnusta edeltäviä vartalonvaihteluja
Vaihtelu Vartalot Esimerkkejä
VV : V Pitkävokaaliset vartalot saa- : sa-i-
V : ∅ e- ja ä-vartalot, monitavuiset A-vartalot luke- : luk-i-, päte- : pät-i-, nouse- : nous-i-, häiritse- : häirits-i-, pitene- : piten-i-, vetä- : vet-i-, väittä- : väitt-i-, rakasta- : rakast-i-
Yksitavuiset ie- ja UO-diftongilliset vartalot (vartalonsis. vaihtelu) vie- : ve-i-, syö- : sö-i-
Kaksitavuiset a-vartalot, joiden 1. vokaalina o, u purka- : purk-i-, tuotta- : tuott-i-, osta- : ost-i-
a : o Kaksitavuiset a-vartalot, joiden 1. vokaalina a anta- : anto-i-, laula- : laulo-i-, paahta- : paahto-i-
V : ∅ ja t : s ltA-, rtA-, ntA-vartalot kieltä- : kiels-i-, kumarta- : kumars-i-, kääntä- : kääns-i-
Supistumaverbit hyppää- : hyppä=s=i, halua- : halu=s=i
i-loppuisten vartaloiden i sulautuu imperfektin i:hin, esim. ajelehti-, etsi-, tupakoi-, voi-.
Puhutussa kielessä imperfektin tunnus i jää 3. persoonassa usein pois vokaalin jäljestä, esim. puhu, sano, anto, makso (» § 24), sekä s:n jäljestä nousta-verbin tyyppisissä verbeissä (nous, pääs) ja supistumaverbeissä (halus, hävis).
Imperfektin i:n edellä ei ole passiivin tunnukseen kuuluvaa A:ta eli passiivivartalon loppuvokaalia. Passiivin tunnus on imperfektimuodoissa vahva-asteinen (» § 110).
aje-ta-an : aje-tt-i-in | väite-tä-än : väite-tt-i-in | syö-dä-än : syö-t-i-in | nous-ta-an : nous-t-i-in | vasta=t=a-an : vasta=t=t-i-in | häiri=t=ä-än : häiri=t=t-i-in | vanhe=t=a-an : vanhe=t=t-i-in
Huom. Itämurteissa imperfektin tunnus i voi jäädä pois myös l:n ja n:n jäljestä (jolloin i:tä voi korvata liudennus), esim. män ~ mäń ’meni’, tul(´), opiskel(´) (» § 37).
Lounaisissa murteissa si-loppuista imperfektiä esiintyy muissakin kuin supistumaverbeissä, varsinkin O- ja U-vartaloisissa: Mää istusin alhaal ovensuusa (Sammatti, SMS).